
ДГС Буйновци управлява държавна горска територия от 12 484,0 ха, която обхваща вододайната зона на яз. Йовковци с водосборните басейни на р. Веселина и нейните притоци: Божичка, Еловица, Липовска река в 1-ви участък на стопанството и водосборите на реките Борущица, Мийковска, Тисова, Зеленишка и др. във 2-ри участък на стопанството. От обхвата на сертификата са изключени незалесени територии, както следва: 0.7 ха /горски разсадници/ и 6.5 ха /дивечови ниви/. Сертифицираната държавна горска територия на ДГС Буйновци възлиза на 12 477 ха.   

ДГС Буйновци е разположено върху част от северните склонове на Елено-Твърдишкия дял на Средна Стара планина.

            Разнообразието на релефа, почвените характеристики и климата обуславят значително биологично разнообразие. Горските екосистеми в района са много ценни в икономически, екологичен и социален аспект, тъй като поддържат богат растителен и животински свят и имат важни водорегулиращи, противоерозионни, рекреационни и естетически функции.
ВКС 1. ГОРСКИ ТЕРИТОРИИ, В КОИТО СА СЪСРЕДОТОЧЕНИ ГЛОБАЛНО, РЕГИОНАЛНО ИЛИ НАЦИОНАЛНО ЗНАЧИМИ СТОЙНОСТИ ЗА БИОРАЗНООБРАЗИЕТО (НАПР. ЕНДЕМИЗЪМ, ЗАСТРАШЕНИ ВИДОВЕ, РЕФУГИИ)

ВКС 1.1 ЗАЩИТЕНИ ТЕРИТОРИИ

Таблица 1. Данни за защитените територии, попадащи в границите на ДГС Буйновци

	Защитена територия
	Площ /ха/
	Отдел/

подотдел
	Землище
	Заповед за обявяване
	Заповед за прекатегоризация
	Цел на обявяване

	1.ЗМ „Марков бук”- буферна зона около резерват„Хайдушки чукар” 
	Обща площ 89,1 ха, от която залесена 88,6 ха и незалесена 0,5 ха
	85 г, ж, з; 86 г, д, е, ж, з, и, 2; 88 л; 215 а, б, в, 1


	с. Буйновци,  общ. Елена
	Обявена със Заповед № 311/10.04.1986 г. на КОПС при МС / ДВ, бр. 34 от 1986 г. /

В границите на защитената местност се забранява:

1. строителство на сгради и пътища от републиканската пътна мрежа;
2. късане и изкореняване на растенията.

3. разкриване на кариери, промяна на водния режим и на естествения облик на местността;
4. използване на химически вещества за растителна защита;

5. лагеруване и палене на огън извън определените места;
6. ловуване;

7. залесяване с неприсъщи за района дървесни видове;

 8. извеждане на сечи освен санитарни.
	прекатегоризиран в ЗМ със Заповед № РД-506/12.07.2007 г. на МОСВ
	Опазване на вековни букови гори, както и биологичното разнообразие, съдържащо се в тях. 

	2. ЗМ „Главите” – буферна зона около резерват „Савчов чаир”
	Обща площ – 76,8 ха, от която 72,6 ха залесена и 4,2 ха незалесена
	126 б-ж /ОГТ/; 127 а /ОГТ/; 133 х1; 189 а-д
	с. Тодювци и с. Дрента, общ. Елена
	Обявена със Заповед № 311/10.04.1986 г. на КОПС при МС / ДВ, бр. 34 от 1986 г. /

В границите на защитената местност се забранява:

1. строителство на сгради и пътища от републиканската пътна мрежа;
2. късане и изкореняване на растенията.

3. разкриване на кариери, промяна на водния режим и на естествения облик на местността;
4. използване на химически вещества за растителна защита;

5. лагеруване и палене на огън извън определените места;
6. ловуване;

7. залесяване с неприсъщи за района дървесни видове;

 8. извеждане на сечи освен санитарни.
	прекатегоризиран в ЗМ със Заповед № РД-506/12.07.2007 г. на МОСВ
	Опазване на вековни букови гори, както и биологичното разнообразие, съдържащо се в тях.

	3. ЗМ „Слона”
	Обща площ - 13,7 ха, от която 13,5 ха залесенаи 0,2 ха - незалесена
	145 в, 2
	с. Тодювци, общ. Елена
	Обявена със Заповед № 333 от 16.05.1991 г. на МОС
В границите на защитената местност се забранява:

1. разкриване на кариери, промяна на водния режим и естествения облик на местността;
2. строителство на сгради и пътища;

3. чупене, драскане и повреждане по какъвто и да е начин на скалните и пещерни образувания;

4. залесяване с неприсъщи за района дървесни и храстови видове, бране на диви цветя, събиране на билки, кастрене, чупене на клони и увреждане на вековните дървета;

5. извеждане на сечи, освен санитарни и отгледни;
6. паша на домашни животни;

7. разрушаване на гнезда, леговища, събиране на яйца на птици и техните малки, събиране и изнасяне на прилепно гуано;

8. ловуване
	Прекатегоризирана като ЗМ със Заповед № 333 от 16.05.1991 г. на МОС
	Опазване на вековни дъбови и габърови дървета около ЗМ „Слона”-вековно дърво-зимен дъб на 1300 г.


Защитени вековни и забележителни дървета на територията на ДГС Буйновци

	Вековни дървета
	Заповед за обявяване
	Землище/Местност
	Години
	Височина

(м)
	Обиколка

(м)

	21 бр. дървета от бял и черен бор, засадени по заповед на княз Александър Батенберг
	Заповед №

РД-227 от 07.03.2003 г. на МОСВ
	с. Тодювци 

 Община Елена

Отдел 152 „а”
	120 г.
	17-35 
	0,4-0,8 


Съгласно последните действия по изграждането на Национална екологична мрежа на територията на страната, към ВКС 1.1. т.4 идентифицирани защитени зони по смисъла на Закона за биологичното разнообразие са:

ЗЗ „Твърдишка планина” – BG0000211 определена съгласно чл. 3, т. 1 от ЗБР по Директивата 92/43/ЕЕС за хабитатите с решение № 611 на МС от 16.10.2007 г.

Към настоящия документ е посочен списък на подотделите на стопанството, които влизат в границата на защитената зона.
Съгласно поетите ангажименти на Р България по изпълнение на Директива 409/79 и Директива 92/43 и прякото действие на двете директиви, посочената по-горе защитена зона подлежи на превантивни мерки за опазване и защита. Предвидените лесовъдски дейности на територията на защитената зона трябва стриктно да следват изискванията на Закона за биологичното разнообразие за превенция и поддържане на благоприятно природозащитно състояние на видове и местообитания.
ПРЕПОРЪКИ И УКАЗАНИЯ ЗА СТОПАНИСВАНЕ
1. За защитените територии в границите на ДГС Буйновци няма изготвени и приети планове за управление. До тяхното изготвяне, стопанисването да се извършва съгласно Закона за защитените територии, заповедта за обявяване и заповедите за прекатегоризация.
2. Прилаганите лесовъдски мероприятия да се съобразяват с естествената динамика на горските екосистеми и сукцесионните процеси.

3. Да се проверява периодично за създаването на нови защитени територии или зони, или за предложения за създаването им, които потенциално могат да бъдат повлияни от горскостопанските дейности. 

4. До окончателното произнасяне на Европейската комисия за защитените зони и респективно изготвянето на Плановете им за управление да се прилагат горскостопански практики, които не водят до промяна на естествените местообитания и горски екосистеми. 

5. Да се извърши оценка на благоприятното природозащитно състояние за горските екосистеми на територията на ДГС Буйновци, включени в границите защитените зони. По линия на превенцията, прилаганите горскостопански дейности да бъдат изцяло съобразени с поддържането и подобряването на благоприятното природозащитно състояние на горските видове и местообитания.

6. При защитените територии и защитените зони, в които преобладават горските екосистеми, е препоръчително поне 15-20% от горите да се определят като “гори във фаза на старост”. Прилагането на тази препоръка би повишило стойността на защитената територия и ВКС 1.1. 

ПРЕПОРЪКИ И УКАЗАНИЯ ЗА МОНИТОРИНГ
1. Поради липсата на изготвени и приети планове за управление на представените защитени територии и защитените зони, стопанисващите гората трябва да влязат във връзка с РИОСВ – Велико Търново и ДГС Буйновци, които по закон отговорят за управлението на защитените територии и съвместно да следят за неблагоприятни въздействия върху ВКС. Съвместно с РИОСВ Велико Търново трябва да се определи режима на мониторинг на стандартните процедури и индикаторите, с цел предотвратяване на отрицателните въздействия от дейностите върху ВКС на защитените територии и зони. За пример могат да се вземат въздействия на дейностите върху горските екосистеми, нарушаване на миграционни пътища на дивите животни, повишаване на риска от пожари, влошаване на благоприятното природозащитно състояние и др.

2. Препоръчваме да се използват мониторинговите схеми и формуляри на Националната система за мониторинг на биологичното разнообразие за отразяване на основните индикатори касаещи ВКС 1.1.

ВКС 1.2 ЗАСТРАШЕНИ, ИЗЧЕЗВАЩИ И ЕНДЕМИЧНИ ВИДОВЕ

Растителни видове с разпространение на територията на ДГС Буйновци, включени в Приложение 1 към Националното ръководство
1.  Бодливолистен джел (Ilex aquifolium L.)

Вечнозелен храст или ниско дърво до 10 m височина. Младите клонки сивозелени, голи или разсеяно влакнести, старите с напукана, тъмнокафява кора. Листата яйцевидни или елиптични, кожести, бодливо назъбени, с 2-9 остри триъгълни зъба или целокрайни, отгоре тъмнозелени, лъскави, отдолу светлозелени, голи. Двудомни растения. Съцветията са съставени от 2-4 цвята, разположени на миналогодишните клонки в пазвите на листата. Цветовете еднополови; чашелистчетата 4, рядко 5; венчелистчетата 4-5 голи бели. Мъжките съцветия с 3 цвята, женските единични. Плодът с месеста червена обвивка, сферичен, ендокарпите (костилчиците) 2-4, елиптични или полулунни, с надлъжни ребра. Цъфти през периода IV-VI, а плодоноси VIII-IX.

Среща се из влажни и сенчести букови и смесени гори, в предпланините и планините. Видът е включен в Червената книга на Р. България (Велчев;1984)  в категория - рядък. В Червените списъци на висшите растения и гъби в Р. България в категория EN, както и в приложение ІІІ на ЗБР.

ПРЕПОРЪКИ И УКАЗАНИЯ ЗА СТОПАНИСВАНЕ 

Инвентаризиране и картиране на находищата на вида в границите на ДГС Буйновци. 
 ПРЕПОРЪКИ И УКАЗАНИЯ ЗА МОНИТОРИНГ
Проверка състоянието на находищата на вида (ежегодно) – брой индивиди, определяне на възрастовата структура на ценопопулацията (брой цъфтящи или плодоносещи индивиди), здравословно състояние (наличие на повреди или вредители).

2. Ниско бясно дърво (Daphne cneorum L.)

Многогодишни вечнозелени храстчета. Стъблата 10-40 cm високи, обикновено полегнали, разклонени, със сивокафява кора; клонките закръглени, възходящи, облистени, влакнести, рядко голи, сивокафяви. Листата продълговати, целокрайни или леко врязани, с остър връх в изрезката, тъпи, в основата леко стеснени, приседнали, тъмнозелени, голи, кожести. Цветовете правилни, ароматични, почти приседнали, по 5-8 (10) във връхни главести съцветия по леторастите. Хипантият тръбовиден, слабо разширен в основата, гъсто влакнест, червен, оставащ до узряването на плода. Чашечните дялове яйцевидни, тъпи, отвън влакнести в средната част, червени. Плодът овален, влакнест, жълтокафяв, освобождаващ се от хипантия. Цъфти през месеците. V-VI, а плодоноси VII-VIII.

Разпространен е в букови или борови гори, по сухи каменисти места, в планините.

Видът е в Червената книга на Р. България (Велчев;1984)  в категория – рядък. В Червените списъци на висшите растения и гъби в Р. България в категория EN, както и в приложение ІІІ на ЗБР

ПРЕПОРЪКИ И УКАЗАНИЯ ЗА СТОПАНИСВАНЕ 

Инвентаризиране и картиране на находищата на вида в границите на ДГС Буйновци. 
ПРЕПОРЪКИ И УКАЗАНИЯ ЗА МОНИТОРИНГ 

Проверка състоянието на находищата на вида (ежегодно) – брой индивиди, определяне на възрастовата структура на ценопопулацията (брой цъфтящи или плодоносещи индивиди), здравословно състояние (наличие на повреди или вредители).

3. Мека медуница (Pulmonaria mollis Wulfen ex Hornem.)

Многогодишно тревисто растение. Коренището късо с шнуровидни придатъчни корени. Цветоносното стъбло е ръбесто, жлезисто влакнесто, високо до 50 cm. Летните листа едри, дълги до 50-60 cm широколанцетни, отгоре без петна, меки от двете страни с гъсти, къси власинки и разпръснати нееднакви четинки и жлезисти власинки. Листата са постепенно стеснени в дълга крилата дръжка, равна на петурата. Стъблените листа полуобхващащи стъблото. Съцветието гъсто жлезисто, лепкаво. Чашката тръбеста със заострени триъгълни зъбци. Венчето червеникаво, впоследствие синьо до синьовиолетово, фуниевидно. Орехчетата киловидни, черни, блестящи с дълги бели власинки. Цъфти през периода ІV-VІ; а плодоноси през месеците V-VІІ.

Расте из тревисти, каменисти и храсталачни места.

Видът е в Червената книга на Р. България (Велчев;1984) в категория – рядък. В Червените списъци на висшите растения и гъби в Р. България в категория LC.

ПРЕПОРЪКИ И УКАЗАНИЯ ЗА СТОПАНИСВАНЕ 

Инвентаризиране и картиране на находищата на вида в границите на ДГС Буйновци. При провеждане на лесовъдски мероприятия да се внимава да не се нанасят механични повреди на индивидите. При извоза на дървесина да не се преминава през местата с концентрация на вида.
ПРЕПОРЪКИ И УКАЗАНИЯ ЗА МОНИТОРИНГ 

Проверка състоянието на находищата на вида (ежегодно) – брой индивиди, определяне на възрастовата структура на ценопопулацията (брой цъфтящи или плодоносещи индивиди), здравословно състояние (наличие на повреди или вредители).

4. Лудо биле (Atropa bella–donna L.)
Мнгогодишно тревисто растение. Стъблото високо 0,5-1,5 до 2 m. Листата прости, целокрайни. Цветовете единични по-рядко по два на влакнести дръжки. Чашката 5-делна. Венчето при отвора на венечната тръбица звънчевидно или тръбесто-звънчевидно, кафяво-виолетово или зеленикаво. Плодът е лъскава, черна, кръгла ягода. Месестата част обикновенно е червеникавопурпурна. Цъфти през периода V-VІІ; а плодоноси VІІІ-ІХ. 
Разпространена е из сенчести гори, сечища и храсталаци главно в букови, дъбови и габърови съобщества. 

Видът е в Червената книга на Р. България (Велчев;1984)  в категория – рядък. В Червените списъци на висшите растения и гъби в Р. България в категория VU.

ПРЕПОРЪКИ И УКАЗАНИЯ ЗА СТОПАНИСВАНЕ 

Инвентаризиране и картиране на находищата на вида в границите на ДГС Буйновци. При провеждане на лесовъдските мероприятия да се внимава да не се нанасят механични повреди на индивидите на беладоната. При извоза на дървесина да не се преминава през местата с концентрация на вида. 

ПРЕПОРЪКИ И УКАЗАНИЯ ЗА МОНИТОРИНГ 

Проверка състоянието на находищата на вида (ежегодно) – брой индивиди, определяне на възрастовата структура на ценопопулацията (брой цъфтящи или плодоносещи индивиди), здравословно състояние (наличие на повреди или вредители).

Други растителни видове с природозащитна стойност, установени на територията на ДГС Буйновци
1. Балканска пищялка (Angelica pancicii  Vandas) 

Дву или многогодишно растение. Коренището вретеновидно, напречно набраздено вгорната си част, тъмнокафяво до черно. Стъблото 80 – 200 cm високо, в основата и средата неясно, нагоре с постепенно открояващи се ребра и плитки бразди, кухо, разклонено в горната си половина, неподуто във възлите, в по горната си част матовозелено с виолетов оттенък. Листата  на 4-12 cm дръжки, яйцевидни, просто до двойно перести, с големи подути влагалища неравномерно остро назъбени, зъбчетата с осилче, връхния дял несиметрично дву или триделен, низбягващ по жилката. Сложният сенник щитовиден с обвивка от тясно ланцетни опадващи(рядко запазващи се) ципести листчета. Сенниците с ципести ланцетни на върха силно заострени прицветници. Чашелистчетата люспести, триъгълни. Венчелистчетата широки, клюновидно завити навътре, бледорозови с една жилка по средата. Плодовете широко елепсовидни, силно сплеснати, голи. Мерикарпиите с три успоредни груби ребра и 4 плитки бразди по външната страна, страничните ребра ципесто крилати. Цъфти през месеците.VІІ – VІІІ; Плодоноси през периода VІІ – ІХ

Разпространено по влажни места край планински потоци и реки.

Балкански ендемит. Видът е в Червената книга на Р. България (Велчев;1984) в категория – рядък. В Червените списъци на висшите растения и гъби в Р. България в категория VU, както и в приложение ІІІ на ЗБР

На територията на ДГС Буйновци е установен по поречията на някой по-високо разположени реки. 

ПРЕПОРЪКИ И УКАЗАНИЯ ЗА СТОПАНИСВАНЕ 

В 20 метрова зона около местообитанията на вида не се провеждат лесовъдски дейности.
ПРЕПОРЪКИ И УКАЗАНИЯ ЗА МОНИТОРИНГ 

Проверка състоянието на находищата на вида (ежегодно) – брой цъфтящи или плодоносещи индивиди в горскостопанската единица.
      2.  Планински минзухар (Crocus veluchensis Herbert)
        Многогодишно клубено луковично растение. Грудко-луковицата почти сферична, с нежна мрежесто влакнеста обвивка. Листата 2-3 голи с кил развиват се едновременно с цветовете. Спатата двулистна, по дълга от листните влагалища. Цветовете обикновенно единични. Околоцветникът синьовиолетов по рядко бял с широки и тъпи дялове. Тичинките с жълто-оранжеви прашници и бели дръжки равни по дължина. Стълбчето портокалово, слабо триделно, по-дълго от тичинките. Семената овални, малинови до тъмночервени. Цъфти през. ІІІ-VІ; а плодоноси  ІV-VІІ

Расте по умерено сухи до влажни тревисти места и покрай топящите се снежни преспи във всички наши планини. 

Балкански ендемит.

На територията на ДГС Буйновци се среща на припечни поляни.

ПРЕПОРЪКИ И УКАЗАНИЯ ЗА СТОПАНИСВАНЕ 

Откритите пространства с индивиди на вида не се използват за складове на дървесина и извозни пътища. При провеждане на лесовъдските мероприятия да се внимава да не се нанасят механични повреди на индивидите на планинския минзухар.

ПРЕПОРЪКИ И УКАЗАНИЯ ЗА МОНИТОРИНГ 

Проверка състоянието на находищата на вида (ежегодно) – брой индивиди, определяне на възрастовата структура на ценопопулацията (брой цъфтящи или плодоносещи индивиди), здравословно състояние (наличие на повреди или вредители).

Животински видове включени в Приложение 1 към Националното ръководство, установени на територията на ДГС Буйновци
1. Видра (Lutra lutra L.) 
 Обитава предимно реки, богати на риба, с незамръзващи бистри и незастояли води, с обрасли с растителност брегове. Също езера, блата, изкуствени водоеми. Леговището обикновено се намира в стръмен бряг и има вход под водата. Застрашен вид, включен в „Червена книга на България, том 2.
На територията на ДГС Буйновци се среща рядко по река Веселина и притоците и.

ПРЕПОРЪКИ И УКАЗАНИЯ ЗА ОПАЗВАНЕ: 

Опазване на крайречната дървесна растителност по реките в ДГС, вкл. недопускане на мероприятия по т. нареченото “прочистване“ на речните корита. Опазване на рибните ресурси. При наличие на обитаеми леговища да се осигури спокойствие в съответния речен участък. Мерки за превенция на бракониерството. 

ПРЕПОРЪКИ И УКАЗАНИЯ ЗА МОНИТОРИНГ 

Да се установят броя на наличните размножаващи се семейни групи от вида и да се мониторира числеността им. Могат да се ползват и следите, видровите пътечки и екскременти,  като указание за присъствие на вида. 

ЗАПЛАХИ: Заплахи за вида са загубата на местообитания, замърсяване на водите, водещо до пропускливост на кожата, охлаждане и умиране, както и директно отравяне, строителството на малки ВЕЦ, бракониерство заради ценната кожа на този бозайник.

2. Кафява мечка (Ursus arctos)
Най-едрият хищен бозайник в България. Разпространена нарядко из планинските гори на Западна и Южна България - главно Рила, Пирин, Централна Стара планина и Родопите. Обитава сравнително голяма индивидуална територия. Застрашена от изчезване в Европа.
Включен в Червена книга на България т. 1 с категория рядък.

ПРЕПОРЪКИ И УКАЗАНИЯ ЗА СТОПАНИСВАНЕ 

Необходимо е точно установяване територията на обитаване на вида и размерите й. В съседните на леговищата (ако евентуално бъдат идентифицирани) подотдели не се планират и провеждат сечи, така че около тях да се създаде буферна зона с радуис минимум 800 м. В района на обитание на вида да не се провеждат мащабни и интензивни сечи. Недопустимо е изграждането на спортни и туристически комплекси в районите на постоянно обитаване на вида.

ПРЕПОРЪКИ И УКАЗАНИЯ ЗА МОНИТОРИНГ 

Да се провежда постоянен мониторинг (по следи, екскременти и т.н.) на състоянието на вида в района, а също с помощта на подхранване – наблюдения на вида за установяване на числеността му.

3. Черен щъркел (Ciconia nigra L.)
Обитава обширни широколистни,смесени и иглолистни гори или скални комплекси, предимно в ниските части на планините и в равнините. Гнезди на дървета с височина 6-30 м, но по-често в скални ниши, козирки, и цепнатини. Храни се с дребна риба, земноводни, змии и др, главно покрай чисти и богати на риба реки, както и около рибарници, язовири и др.
Застрашен вид, включен в „Червена книга на България, том 2,.

На територията на ДГС Буйновци са установени при прелет в района на с. Тодювци.

ПРЕПОРЪКИ И УКАЗАНИЯ ЗА ОПАЗВАНЕ  
Опазване чистотата на реките и рибните ресурси. Осигуряване на зони на спокойствие около гнездата и местата за хранене. В отделите, където са установени двойки през гнездовия период, да се не се  извеждат  интензивни сечи – голи сечи, възобновителни сечи на  големи площи. За отделите, в които са идентифицирани  гнезда да не се провеждат сечи в радиус от 500 м около гнездото през гнездовия период  от 1.02 - 31.08. Извън този период зоната около гнездото в която не се водят сечи е с радиус 250 м. Да не се сече крайречната естествена растителност.

ПРЕПОРЪКИ И УКАЗАНИЯ ЗА МОНИТОРИНГ

Необходимо е да се записват всички наблюдения на вида през гнездовия период и да се следи за евентуални концентрации на вида по течението на р. Веселина и в други райони по време на миграционния период. 
ЗАПЛАХИ: Пресушаването на влажните зони и прекомерния улов на риба лишават черните щъркели от храна. Безпокойството през периода на размножаване.

4. Горски бекас (Scolopax rusticola L.) 
Като прелетна птица преминава през март-април, а наесен – през септември, но главно през октомври, като редовно зимува в по-топлите и малоснежни райони на страната. През време на прелета обитава по-влажни места в окрайнини на гори, поляни, места с единични групи дървета и храсти, разсадници, обрасли мочурища и околности на водоеми. У нас е много рядък гнездещ вид, разпространен главно в Рила,Пирин, Родопите и Стара планина, по-рядко – и в Странджа. През последните 50 години е драстично намалял у нас както като гнездещ, така и като мигриращ вид.

Рядък вид, включен в „Червена книга на България, том 2.
На територията на ДГС Буйновци не е регистриран през гнездовия период, а само по време на миграция.

ПРЕПОРЪКИ И УКАЗАНИЯ ЗА ОПАЗВАНЕ

Опазването на старите широколистни гори е от първостепенно значение за бекаса.
ПРЕПОРЪКИ И УКАЗАНИЯ ЗА МОНИТОРИНГ 
Да се проведе специализирано търсене за евентуални гнездовища на вида на територията на ДГС Буйновци. Най-подходящ за регистрирането на токуващи птици е е периода март-април и при установяване на такива, локализирания район да се опази от човешки дейности доколкото това е възможно.
Други животински видове с природозащитно значение, установени на територията на ДГС Буйновци
1. Шипобедрена костенурка (Testudo graeca) 
Гръбният панцер (карпаксът) е жълтеникав с черни петна, коремният (пластронът) – жълтеникав до светломаслиненозелен. Главата, шията и крайниците са мътнозеленикави и жълтокафяви. На задната страна на бедрата ма по една конична рогова брадавица. На дължина достига до 30 cm. Обитава най-често сухи припечни карстови терени. Зимата прекарва в сън, като се заравя в дупки. Размножава се през март-април. През юни-юли женската изравя с крайниците си трапчинки и снася 2-8 яйца. В един сезон женската снася яйца три пъти, така че една женска снася средно по 16 яйца. Инкубацията им продължава около 2-3 месеца. Храни се с треви, листа, плодове, понякога със земни червеи, охлюви и др. Среща се само в най-ниските части на ДГС, в района на селата Илаков рът и Багалевци.

ПРЕПОРЪКИ И УКАЗАНИЯ ЗА ОПАЗВАНЕ

Опазване на нискостъблените дъбови гори главно с южни изложения и на храсталаците е от ключово значение за вида. Също така не бива да се употребяват химически средства за защита в селското и горското стопанство. Случаите на бракониерски улов на костенурки да се наказват строго, както е предвидено по ЗБР. Да не се допуска палене на стърнищата. Да не се разширява съществено съществуващата асфалтирана пътна инфраструктура, защото много често животни от този вид загиват по пътищата.

ЗАПЛАХИ Основните причини за застрашеността на шипобедрената костенурка са интензивното земеделие, намаляването на горите и улавянето ѝ от хората. Костенурките се ловят за храна или заради поверието, че кръвта им помага за лечението на рак, левкемия и други тежки болести. Научните факти свидетелстват, че консумацията на кръв няма лечебен ефект, но в някои случаи може да причини други заболявания, които се пренасят от кърлежи (напр. хеморалгична треска).
2. Шипоопашата костенурка (Testudo hermanni) 

 По външен вид наподобява шипобедрената костенурка, но на задната страна на бедрата няма брадавици и опашката накрая завършва с рогов шип. На дължина достига 37 см, маса – 6,5 кг. Начинът ù на живот е както на шипобедрената костенурка. На територията на ДГС Буйновци се среща около с. Илаков рът и с. Мийковци.
ПРЕПОРЪКИ И УКАЗАНИЯ ЗА ОПАЗВАНЕ
Опазване на нискостъблените дъбови гори главно с южни изложения и на храсталаците е от ключово значение за вида. Също така не бива да се употребяват химически средства за защита в селското и горското стопанство. Случаите на бракониерски улов на костенурки да се наказват строго, както е предвидено по ЗБР. Да не се допуска палене на стърнищата. Да не се разширява съществено съществуващата асфалтирана пътна инфраструктура,защото много често животни от този вид загиват по пътищата.

ЗАПЛАХИ: Шипоопашатата костенурка е защитена е от Приложение II на Бернската конвенция и от Приложения II и III на Закона за биологичното разнообразие.

Основните причини за застрашеността на шипоопашатата костенурка са интензивното земеделие, намаляването на горите и улавянето ѝ от хората. Костенурките се ловят за храна или заради поверието, че кръвта им помага за лечението на рак, левкемия и други тежки болести. Научните факти свидетелстват, че консумацията на кръв няма лечебен ефект, но в някои случаи може да причини други заболявания.

Сред отрицателно действащите фактори могат да се включат големите инфраструктурни проекти (магистрали и др.), горските пожари, подменянето на широколистните гори с иглолистни. Младите индивиди често стават жертва на дивите свине в ниските планински райони в Северозападна България, които се хранят с тях.

3. Смок мишкар (Еlaphe longissima longissima Laurenti)
Обитава предимно влажни места из широколистни гори или мезофилни ливади с храстова растителност, понякога на скалисти терени. Копулацията е в края на май до средата на юни. Снася 2-10 яйца в края на юни до първото десетдневие на юли, най-често в хралупи и други места с гниеща дървесина. Половата зрелост настъпва на третата пролет. В ДГС Буйновци се среща сравнително често в по-ниско разположените райони, заети от дъб, липа, габър и келяв габър.

Застрашен вид, включен в „Червена книга на България, том 2, стр. 39”.

ПРЕПОРЪКИ И УКАЗАНИЯ ЗА ОПАЗВАНЕ
Да не се допускат пожари и палене на стърнищата. Да не се използват химически средства за защита в горското стопанство в районите в които е известно, че обитава вида. Да не се убиват змиите – те са полезни помощници на човека в борбата с мишките, полевките и плъховете.
ЗАПЛАХИ: Човешка намеса.
4. Черен кълвач (Dryocopus martius L.)
Обитава стари букови, иглолистни и смесени планински гори до горната им граница; по-рядко нископланински и равнинни гори, вкл крайречни гори по р.Дунав и по-големите равнинни реки.  Гнездовата хралупа се намира в стари дървета. Най-рано брачни прояви са установени в началото на март, а напуснали гнездото малки – в началото на май. Люпилото е от 4-5 яйца, мътенето продължава 12-14 дни, а престоят на малките в гнездото – 24-28 дни; при загуба на първото люпило прави второ люпило. В стари гори гнездовият участък обхваща 100-300 ха, а в горите с малко отмиращи дървета – 1000-1600 ха. 

Рядък вид, включен в „Червена книга на България, том 2, стр. 126”.

На територията на ДГС Буйновци гнезди основно в планинските букови гори, доста по-рядко в предпланинската и равнинна зона.

ПРЕПОРЪКИ И УКАЗАНИЯ ЗА ОПАЗВАНЕ  

Да се поддържа разновъзрастна структура на горите в ДГС. В посоченият остров, на местата където е установен да не се допускат голи и/или интензивни сечи. При провеждане на лесовъдски мероприятия да се осигури запазването дървета с хралупи, острови на старостта, мъртва дървесина и умиращи дървета. Да се отделят повече гори в фаза на старост.
ПРЕПОРЪКИ И УКАЗАНИЯ ЗА МОНИТОРИНГ 

Да се картират гнездовите находища на вида и да се следи за тяхното ежегодно състояние.

ЗАПЛАХИ: Изсичането на старите гори, конкуренция от други видове кълвачи, антропогенен натиск и загуба на хранителна база. Тясно специализиран вид към храна и местообитание.

5. Среден пъстър кълвач (Dendrocopos medius) 
Рядък и бързо намаляващ вид у нас, включен в Приложение 1 на Директивата за птиците на ЕС. Обитава стари дъбови, габърови, липови и крайречни гори.

[image: image15.jpg]



ПРЕПОРЪКИ И УКАЗАНИЯ ЗА ОПАЗВАНЕ 
Да се поддържа разновъзрастна структура на горите в ДГС. При провеждане на лесовъдски мероприятия да се осигури запазването дървета с хралупи, острови на старостта, мъртва дървесина и умиращи дървета. При окончателни фази на възобновителни сечи да се оставят единични или групи дървета от предходното насаждения.
ПРЕПОРЪКИ И УКАЗАНИЯ ЗА МОНИТОРИНГ 
Да се картират гнездовите находища на вида и да се следи за тяхното ежегодно състояние. 
ЗАПЛАХИ: Изсичането на старите гори, конкуренция от други видове кълвачи, антропогенен натиск и загуба на хранителна база. 
6. Голям ястреб (Accipiter gentilis) 
Рядък вид, включен в Червената книга на България. Гнезди в разнообразни гори,както в планините така и в равнини, вкл. в стари горски култури. Предпочита дъбови и крайречни гори. Храни се основно с  птици – сойки, гълъби, врани, кокошеви, дроздове, а понякога.и патици. 

На територията на ДГС Буйновци е засичан в района на местност «Караиванци».

ПРЕПОРЪКИ И УКАЗАНИЯ ЗА ОПАЗВАНЕ

В посочената територия да се прецизира извеждането на интензивни сечи – голи сечи и възобновителни сечи на големи площи. При окончателни фази на възобновителни сечи да се оставят единични или групи дървета от предходното насаждение.
ПРЕПОРЪКИ И УКАЗАНИЯ ЗА МОНИТОРИНГ

Да се картират гнездовите находища вида и да се следи за тяхното ежегодно състояние. 
ЗАПЛАХИ: Бракониерски острел, незаконно залагане на отровни примамки, ограбване на гнездата, изсичане на горите в равнинните части на страната, безпокойство през периода на размножаване.

7. Благороден елен (Cervus elaphus)
Рядък и намаляващ вид, запазен локално у нас само в най-високите и недостъпни части на планините и в Североизточна България. Среща се рядко в по-голямата част от територията на ДГС Буйновци. На територията на стопанството е регистриран в местности: Иван Миланов, Обърталото, Домуз мандра - м. Чумерна. 
ПРЕПОРЪКИ И УКАЗАНИЯ ЗА СТОПАНИСВАНЕ
Да се контролира строго бракониерството в района. За райони, където няма крайна необходимост, да не се прокарват нови горски пътища, тъй като те улесняват бракониерството. Да не се изгражда нова пътна, туристическа и спортна инфраструктура. Да не се допуска безразборно застрояване.
ПРЕПОРЪКИ И УКАЗАНИЯ ЗА МОНИТОРИНГ

Провеждане на ежегодно преброяване на елените в района и определяне на половото съотношение на животните.

ЗАПЛАХИ: Човешка дейност
8. Бухал (Вubo bubo L.) 
Обитава скалисти терени, проломи, рядко в стари широколистни гори и обрасли с гъста растителност места. Среща се предимно в равнините и ниските планини. Брачният период започва през януари-февруари. Гнезди в скални пукнатини и надвеси, на земята и рядко в хралупи на дървета или стари гнезда на дневни грабливи птици на дървета.Не строи гнезда,снася в някоя ниша или ямка на скален корниз или малка пещеричка. В края на март снася 2-4 яйца. Малките започват да летят през юли. Застрашен вид, включен в „Червена книга на България, том 2, стр. 122” и в Приложение 1 на Директивата за птиците на ЕС. Храни се с разнообразни животни - зайци, дребни лисици и порове, таралежи,  гризачи, птици и др. 
Потенциално местообитание на вида е в местности «Караиванци» и «Иван Миланов».

В района на Защитена зона «Твърдишка планина» е посочено присъствието на 1-2 двойки /стандартни формуляри – natura2000bg.org/

ПРЕПОРЪКИ И УКАЗАНИЯ ЗА ОПАЗВАНЕ

В зоните с установено гнездене на вида да се осигури зона на спокойствие без сечи според указанията в Ръководството (от 01.01 до 30.06 - зона 500 м около гнездото) и (от 01.07 до 31.12 - зона 250-350 м). Под скали с установено гнездене на вида да не се извеждат сечи в радиус от 500 м от скалите. Да не се провеждат санитарни сечи в подотелите, в които е установен вида, освен в случаите на големи природни нарушения. Санитарните сечи лишават вида от дървета за гнездене и затова в гората трябва да се оставят определен брой съхнещи, хралупести дървета дори и извън картираните отдели.
Да не се допуска застрояване, изграждане на спортни съоръжения и фрагментиране на горските местообитания в тези отдели и в близост до тях.

ПРЕПОРЪКИ И УКАЗАНИЯ ЗА МОНИТОРИНГ 
Да се картират гнездовите находища вида и да се следи за тяхното ежегодно състояние. Видът е постоянен. Пее активно от януари до май и през есента - септември- октомври и в тези периоди и най-лесно да бъде регистриран.
             ЗАПЛАХИ: Човешка намеса
ВКС 1.3. КРИТИЧНИ КОНЦЕНТРАЦИИ НА ВИДОВЕ
Списък на индикаторните видове за тази ВКС с техните минимални концентрации в България са посочени в Приложение 2 към ръководството, като там са посочени и праговите им стойности поотделно за всеки вид. Когато в една гора има значимо постоянно или временно съсредоточаване на видове или е убежище от критична важност, съгласно изискванията на Приложение 2 към ръководството, тогава гората е ГВКС. 
В района на ДГС Буйновци има и миграция и нощувки на дневни грабливи птици /в различни горски участъци през отделните години/ - черни кани, обикновени мишелови, тръстикови блатари. Във връзка с опазването пазването на тези концентрации е недопустимо изграждането на вятърни електрогенератори в районите, където тези видове се наблюдават.

По смисъла на определението за ВКС 1.3. е регистрирана критична концентрация и за благородния елен. 

ПРЕПОРЪКИ И УКАЗАНИЯ ЗА СТОПАНИСВАНЕ
При извършване на лесовъдските мероприятия през брачния период на благородния елен да бъде оставена зона на спокойствие около сватбовищата. Да се съхранява окрайнината на гората и да не се залесяват откритите пространства на сватбовищата.
ПРЕПОРЪКИ И УКАЗАНИЯ ЗА МОНИТОРИНГ
Необходими са наблюдения в периода септември-октомври в района на сватбовищата за установяване на броя, възрастовата и полова структура на популацията от благороден елен.

ВКС 2. ЗНАЧИМИ ГОРСКИ ТЕРИТОРИИ, ФОРМИРАЩИ ЛАНДШАФТ ОТ РЕГИОНАЛНО ИЛИ НАЦИОНАЛНО ЗНАЧЕНИЕ, В КОИТО ВСИЧКИ ЕСТЕСТВЕНО СРЕЩАЩИ СЕ ВИДОВЕ СЪЩЕСТВУВАТ ПРИ ЕСТЕСТВЕНИ УСЛОВИЯ НА РАЗПРОСТРАНЕНИЕ И ОБИЛИЕ. 
При определянето на тази консервационна стойност се включват типични ландшафти и тяхното биологично многообразие от района на Стара планина. Горите на територията на ДГС Буйновци отговарят на критериите на консервационната стойност, разглеждани в пространството на целия старопланински масив. ДГС Буйновци като самостоятелна горскостопанска единица е включено в посоченото приложение.

ПРЕПОРЪКИ  И УКАЗАНИЯ ЗА СТОПАНИСВАНЕ НА ВКС 2

1. Планираните лесовъдски и стопански мероприятия не трябва да водят до намаляване на лесистостта на територията.
2. Да се използват лесовъдски системи, които да поддържат видовото, възрастовото и структурното разнообразие в насажденията и на ниво ландшафт. Да се прилагат природосъобразни и разнообразни лесовъдски системи в съответствие с особенностите на конкретното насаждение.
3. Не по-малко от 2% гори от основно представените горскодървесни видове на територията на горскостопански единици или части от тях, попадащи във ВКС 2, трябва да бъдат отделяни за превръщане в гори във фаза на старост (Old-growth forests).
4. Да се спазват екологични принципи и практики при планиране и извеждане на лесовъдските мероприятия. При провеждане на лесовъдски дейности те да поддържат определено количество мъртва дървесина в насаждението, дървета с хралупи, единични и групи стари дървета.
5. Да се дава приоритет на естественото възобновяване. Да се прилагат лесовъдски системи, които осигуряват естествено възобновяване. 
6. Не се допуска смяна на коренния дървесен състав на насажденията.

7. При възстановителни дейности (залесяване) да се използват само местни видове и произходи. В определените по ВКС 2 територии да не се внасят чуждоземнни дървесни видове и произходи с изключение на дендрариумите и географските култури, както и животински видове извън естественият им ареал на разпространение.
8. Да не се допуска изкуствено залесяване на естествени открити пространства в горските масиви, с изключение на мероприятия за контрол на ерозионни процеси.

9. Да не се допускат дейности (в това число и лесовъдски), които да увеличават антропогенната фрагментираност на територията, незвисисмо дали съществуващият процент е под определения по критерий. При планиране на пътищата и инфраструктурата, трябва максимално да се запази целостта на ландшафта. Необходимо е да се осигурят подходящи елементи, намаляващи влиянието на фрагментираността на територията, които да подпомагат движението на живите организми – например да се предвиждат коридори за придвижване, връзки и зони на спокойствие на животните и т.н.
ПРЕПОРЪКИ И УКАЗАНИЯ ЗА МОНИТОРИНГ НА ВКС 2

1. При провеждане на мониторинга се следят и количествените показатели на трите критерия – естественост, фрагментираност и размер на територията. Количествените показатели трябва да съответстват на посочените в таблицата за пълна оценка за всеки от определените горско-растителни пояси.

2. Мониторингът се извършва всяка година по документи и снимков материал. Да се използват действащите лесоустройствени проекти, планове за управление, териториално устройствени планове, процедури, свързани с промяна на предназначението на земи и гори от горския фонд, стопански планове и т.н. 

3. Да се осъществява контрол върху изпълнение на дърводобивните дейности.

4. На всеки 5 години да се прави ревизия на теренни обекти, в които са проведени дейности, касаещи някой от критериите. Да се провеждат консултации със заинтересованите групи, обществеността и съответните власти, за да се осигури информираността на всяка от страните за дейностите на другата страна и работа за смекчаване на потенциалните бъдещи заплахи, като незаконно изсичане, необмислено разработване на мини, неустойчиво земеделие.

5. Да се извършва мониторинг на въздействието на външни заплахи от антропогенен характер, например пожари, както и мониторинг на условията за възникване на екстремни събития, например нападения на вредители и др. и прилагане на превантивни мерки когато е възможно.
ВКС 3. ГОРСКИ ТЕРИТОРИИ, ПРЕДСТАВЛЯВАЩИ РЕДКИ, ЗАСТРАШЕНИ ИЛИ ИЗЧЕЗВАЩИ ЕКОСИСТЕМИ, ИЛИ СЪДЪРЖАЩИ СЕ В ТАКИВА.

G1.213(1) Riverain [Alnus] woods of slow rivers /Нелонгозни крайречни съобщества на Alnus glutinosa и Alnus incana в горните и средните течения на реките/ - отдел 35 л, м; 205 л, м.
Това са съобщества с голямо биоразнообразие, често поддържащи уникални растителни или животински видове. Те играят много важна защитна и противоерозионна роля, като не трябва да се пренебрегва и естетическата им стойност. Поради факта, че са гранични екосистеми, те оказват благотворно влияние върху водните екосистеми посредством регулация на температурния режим и създаване на нови местообитания.
За да бъдат запазени се препоръчва в тези гори да се спре всякаква дейност с изключение на санитарни сечи за отстраняване на част от сухите дървета. При това мероприятие все пак трябва да се осигури и запазването на ключови елементи на биоразнообразието – мъртва дървесина, дървета с хралупи и т.н

При необходимост от прилагане на мероприятието “почистване на речните корита” да се дефинират конкретни параметри на намесата. Допустимо е да се премахват само дървета в рамките на речното легло, които при екстремни нива на водите има реална опасност да създадат условия за задръстване и/или пречат на речния отток.
Да се извърши инвентаризация на териториите, заети от този тип местообитания. На местата където тези горски екосистеми са изчезнали или деградирали е необходимо да се приложат възстановителни мерки, които могат да включват възстановяване на нарушен хидрологичен режим, подпомагане естественото възобновяване на местните видове (върби, каваци, елши) и изкуствено залесяване с местни видове.
Не се допуска трансформация на тези гори в интензивни култури. 

Необходимо е да се предприемат мерки за подобряване охраната на горите и преустановяване на незаконните сечи на крайречни дървета.

Да се осигури запазването на ключови елементи на биоразнообразието – мъртва дървесина, дървета с хралупи и т.н.

Въвеждане на забрани за редуциране на площите на този тип местообитания с цел инфраструктурни и други проекти, увеличаване на земеделските земи и т.н.

G1.61
Medio-European acidophilous [Fagus] forests
Гори с преобладание на бук, разположени на бедни кисели и влажни почви. Характерни растителни видове: бук (Fagus silvatica), бледа светлика (Luzula luzuloides), горски вейник (Calamogrostis arundinacea), орлова папрат (Pteridium aquilinum) - отдели: 7 б; 35 а, д; 46 ф; 71 ж; 72 а-в; 73 а-н; 74 а-г; 75 е-л; 80 е-ж; 83 и, н, р; 84 а-и; 85 б-д, з, и; 86 д-и; 87 а-з; 88 г; 92 а-в, д, ж, и, м; 93 а-г; 94 в; 95 е, ж; 96 к, о, п; 101 а-г; 103 ж, и; 104 в-к; 105 а-е; 106 е, ж; 107 в, з, к, л; 108 б, в, д-н; 109 а-г, е-о; 110 а-в, д-з; 111 а-г, ж-о; 112 а; 113 а, г, м; 114 а-е, з, и; 115 т, ф, х, щ; 116 г, ж, з, и; 213 а-в; 214 д; 215 б, в; 216 и; 217 с; 218 д, ж, к; 219 а-д; 220 а-и; 221 а, г-о; 222 а; 224 б, г, д, е; 297; 298 а, в, г, е, ж  
Насажденията от този тип в преобладаващата си част се характеризират с неравномерна пространствена структура. Това предполага използването на лесовъдски системи, които да поддържат тази структурна неравномерност и ще подпомогнат запазването и увеличаване на дендрологичното разнообразие. Подходящи за целта са групово-постепенната и неравномерно-постепенната. При лесовъдските мероприятия трябва да се вземе предвид и опасността от зачимяване и повишената предразположеност към загниване на стъблата.

Да се осигури запазването на ключови елементи на биоразнообразието – мъртва дървесина, острови на старостта, дървета с хралупи и т.н. Приоритет при стопанисването на издънковите букови гори от тази група трябва да бъде тяхното превръщане в семенни.
G1.63
Medio-European neutrophile [Fagus] forests
1. Типични неутрофилни букови гори (асоциация Asperulo-Fagetum). Типичните неутрофилни букови гори са най-разпространения тип букови гори. Заемат главно средната част на буковия пояс в диапазона 1000-1500 м.н.в. Отличават се със сравнително ниско покритие на тревния синузий, в който най-често доминират Dentaria bulbifera, Galium odoratum и Mycelis muralis. – отдели: 23 м, н; 24 н, о; 25 о, р; 26 у-ц; 39 о-р; 40 м-р; 41 н, о; 42 и, к-о, р-т; 43 з-о; 210 
2. Мезофитни букови гори върху сравнително бедни почви (асоциация Festuco drymejae-Fagetum). Този подтип включва гори върху бедни до средно богати, добре запасени с влага кафяви горски почви и сенчести склонове с надморска височина от 600 до 1500 м. – отдели: 7 о; 10 и, к-м, о; 11 и; 12 в, ж, к, м; 13 ж-к; 16 д-з; 17 г-з; 18 ж; з, л; 19 и, л м; 20; 21 х, щ, а1, б1; 22 б, л, м, с, т, в1; 23 a, б, в, и, к, о; 24 г, д, к, м; 25 г, л, м, н, п; 26 е, и, к, н, о, ч; 27 и, ж, з, х, ч, щ, а1-д1; 28 а, и, к, л; 29 а, в, г, е, ж, з, к-р; 30 а, б, г-н; 31 д, к; 33 е; 34 г, е, ж, и, к, л, н, т; 38 о-т; 39 а, б, ж, м; 40 а-г, е, ж, к, л, с, т; 41 а, в, д, и, л, м; 42 а-з, у, ф; 43 в-ж; 44 а, г-и, м; 45 а, з; 47 е, ж, з, л, н, о; 58 г, д, ж, и; 59 в-л; 60; 126 м, т, ф, х; 128 г, д, р; 132 б; 62 б-о; 63; 64; 65 з, к-ч, щ, а1, б1; 66 г, е, ж, к, м; 67 е, и1; 68 г, е, т, ц, ш, ю, я; 69 д, з-к, м-о; 70 б-д, ж, з; 71 д, е, и; 72 г; 76 е, и, л, о-т, а1; 80 в; 82 л; 83 а, б, к-м, о, п; 85 а, ж; 86 а-г; 88 в, и, л; 91 г, е, ж; 92 г, е, з, к, л, н; 95 г, д; 104 a, б; 107 б, ж; 133 а-г, м, н, п, р, у, я, а1, в1, е1, з1, к1, л1, н1, о1, п1, ф1, х1; 136 а-ж; 141 в, д, з, к, о; 189 о, р; 191 з, д1; 195 а, в, е, ж, п, р; 196 в, г; 198 б, е, ж, з, м; 199 а; 200 а, б, ж, и, р; 202 б-е; 204 д, м, ф; 209 б, д; 211 а, б, г; 212 б-д, ж-л, н, о; 214 а, б, в, ж, и, к, л; 215 а; 217 б, п, р   

3. Хигромезофилни и мезохигрофилни букови гори (асоциация Umbilico erecti-Fagetum). Това са най-влажните букови гори в България. Разпространени са по речните брегове и на сенчести склонове в долините с надморска височина от 800 до 1600 m. Почвите са наситени кафяви горски (Eutric Cambisols) и делувиални (Colluviosols). Етажът на тревите е с ниско покритие. – отдели: 18 д; 20 г-ж; 28 м, н; 222 б-е
Естествени букови гори
Условията в тях позволяват прилагане разнообразие от лесовъдски системи, които трябва да осигурят тяхното структурно разнообразие и разнообразието на фази на развитие. Приоритет трябва да имат сечите с дълъг възобновителен период, а именно групово-постепенната, неравномерно-постепенната и групово-изборната. Те ще спомогнат за формиране на неравномерна пространствена структура, която ще осигури по-голямо разнообразие от местообитания и ще спомогнат за запазването на дендрологичното разнообразие. Препоръчително е да се избягва прилагане на краткосрочни постепенни сечи, тъй като това води до формиране на едновъзрастни млади насаждения с хомогенна структура. Отгледните мероприятия в стопанисваните млади насаждения трябва да се извършват навреме за да се подобри тяхната устойчивост и качествени им параметри.
В реликтните букови гори с участие на Laurocerasus officinalis, Periploca graeca, Trachystemon orientalis и Taxus baccata не се планират и прилагат стопански мероприятия.
При възникване на едроплощни природни нарушения /ветровали, каламитети и пожари/ е препоръчително част от засегнатата площ да не се залесява, а да се остави на естествената сукцесия. Това ще допринесе за повишаване на структурното и видовото разнообразие на територията. При възстановяването на такива територии трябва да се използва възможността за увеличаване участието на пионерни и светлолюбиви видове характерни за региона.
Приоритет при стопанисването на издънковите букови гори, трябва да бъде тяхното превръщане в семенни.

При планирането и извеждането на лесовъдските мероприятия да се осигури пространственото представяне на различните сукцесионни фази, както и отделните етапи в развитието на буковите съобщества. Особено внимание трябва да се обърне за запазването на насаждения, които са достигнали “фаза на старост” (old growth forests).

Да се осигури запазването на ключови елементи на биоразнообразието – мъртва дървесина, острови на старостта, дървета с хралупи и т.н.
            При буковите дървостои, с нисък дървопроизводствен ефект да се имат предвид предимно защитните им функции. При възобновителни дейности чрез залесявания да се използват само местни произходи и видове. Да се предприемат мерки за подобряване на охраната на горите. Приемане и на забрана за намаляването на териториите с цел инфраструктурни и други проекти.
G1.66 Medio-European limestone[Fagus] forests
Букови гори, разположени на варовикови терени. Характерни растителни видове: обикновен бук (Fagus sylvatica), кисел трън (Berberis vulgaris), птиче грозде (Ligustrum vulgare) и представители на сем. Orchidacea. – отдели: 135 к, о, р; 137 б, г, з, у; 138 д; 140 б, к, п, с; 142 ю, я   

Тези горски екосистеми са се адаптирали към не толкова благоприятните условия на средата, но очакваното бъдещо засушаване на климата може усложни ситуацията в тях. Потенциален проблем при извеждане на сечи е по-голямата вероятност от зачимяване и увеличаване на покритието на храстовия етаж при равномерно отваряне на склопа. Тъй като част от тези гори растат на терени с ниска продуктивност, за всяко конкретно насаждение се изисква да се направи оценка на производствените цели.
При стопанисването на тези гори е необходимо да се прилагат лесовъдски системи, които да осигурят тяхното структурно и видово разнообразие. Приоритет трябва да имат сечите с дълъг възобновителен период, а именно групово-постепенната и неравномерно-постепенната. Те ще спомогнат за формиране на неравномерна пространствена структура и запазване на дендрологичното разнообразие. Да не се прилагат краткосрочно-постепенни сечи. Да не се извършват голи сечи. Не се препоръчва изкуствено възобновяване, особено с нетипични за района и/или езотични видове. Отгледните мероприятия в стопанисваните млади насаждения трябва да се извършват навреме, за да се подобри тяхната устойчивост и качествените им параметри.

При възникване на едроплощни природни нарушения /ветровали, каламитети и пожари/ е препоръчително част от засегнатата площ да не се залесява, а да се остави на естествената сукцесия. Това ще допринесе за повишаване на структурното и видовото разнообразие на територията. При възстановяването на такива територии трябва да се използва възможността за увеличаване участието на пионерни и светлолюбиви видове характерни за региона.
Приоритет при стопанисването на издънковите букови гори, трябва да бъде тяхното превръщане в семенни.

При планирането и извеждането на лесовъдските мероприятия да се осигури пространственото представяне на различните сукцесионни фази, както и отделните етапи в развитието на буковите съобщества. Особено внимание трябва да се обърне за запазването на насаждения, които са достигнали “фаза на старост” (old growth forests).

Да се осигури запазването на ключови елементи на биоразнообразието – мъртва дървесина, острови на старостта, дървета с хралупи и т.н.

G1.7C4 Thermophilous [Tilia] woods-Гори с ясно изразено доминиране на сребролистна липа (Tilia tomentosa)-отдел 27 л

В насажденията в добро състояние да се удължи турнуса на сечта и да се провеждат подходящи отгледни мероприятия, които ще подобрят устойчивостта на насажденията и качествените им характеристики. При лесовъдските мероприятия да се поддържа смесения състав на насажденията. Строг контрол при събирането на цветовете за стопански цели и недопускане сеч на клони и цели дървета за тази цел.
G1.A4 Ravine and slope woodland

Смесени широколистни гори разположени на стръмни и урвести места. Характерни растителни видове: планински ясен (Fraxinus excelsior), обикновен явор (Acer pseudoplatanus), дребнолистна липа (Tilia cordata),едролистна липа (Tilia platyphyllos) – отдел 321 б - площ 5,7 ха.
Условията на месторастене позволяват да се поддържа уникален смесен състав в тези гори. Тъй като част от смесените широколистни гори растат на непродуктивни и/или стръмни терени се изисква за всяко конкретно насаждение да се направи оценка за ползата от поставяне на производствени цели.

При решение за стопанисването на тези горски екосистеми е необходимо да се прилагат лесовъдски системи, които да осигурят тяхното структурно и видово разнообразие. Приоритет трябва да имат сечите с дълъг възобновителен период. Да не се извършват голи сечи. Не се препоръчва изкуствено възобновяване, особено с нетипични за района и/или езотични видове. Отгледните мероприятия в стопанисваните млади насаждения трябва да се извършват навреме, за да се подобри тяхната устойчивост и качествените им параметри. Да се ограничи пашата на домашни животни в насажденията.
                Гори във фаза на старост (Old growth forests) – отдели и подотдели: 11 г; 75 л; 85 г, ж, з; 86 в, г, д, е, ж, з, и; 88 л; 103 ж; 104 д, е; 105 е; 107 ж; 108 з, л; 111 з, м; 112 г, з; 215 а, б, в; 219 д; 220 з, и; 221 ж;  297 а; 298 в
      Гора във фаза на старост (Old growth forests) е територия, в която гората е достигнала значителна възраст, не е била обект на големи природни и антропогенни нарушения и са представени следните характеристики:

1. Големи живи дървета с диаметри близки до максималните за съответния дървесен вид;

2. Дървета с изсъхнали, деформирани или счупени върхове и клони;

3. Дървета с масивни живи клони (често с диаметър по-голям от 25 см);

4. Дървета с хралупи;

5. Големи мъртви дървета, които са все още на корен;

6. Паднали големи мъртви дървета, които са в различни фази на разлагане;

7. Неравномерна пространствена структура.
Горите във фаза на старост (ГФС), със своята специфична структура и функционалност, са местообитание на комплекс от видове от различни екологични и таксономични групи. Поради ограничените знания за тях все още не може да се определи колко от проучените видове са свързани единствено с тези гори, но определено може да се каже, че много видове намират в тях оптимални условия за съществуване. Нещо повече, при сравняване на ГФС и по-млади гори са отчетени съществени разлики във видовия състав и обилието, което е показател за уникалноста на тези екосистеми.

Необходимо е на най-малко 2% от територията на горскостопанската единица да бъдат отделени насаждения за осигуряване на гори във фаза на старост. Особено подходящи за тази цел са естествени насаждения с възраст над 100 години, които не са били обект на стопанска дейност. Препоръчително е горите във фаза на старост да бъдат относително равномерно разпределени на територията, като площта на един комплекс от стари гори да бъде не по-малко от 40 ха. По възможност трябва да се осигури и свързаността на тези комплекси с коридори, които също са съставени от ГФС. 

За да може да достигнат характеристиките на горите във фаза на старост, определените насаждения трябва да се остави на естествената им динамика. В тях се не се допуска лесовъдска намеса и извличане на дървесина, освен в случаите на големи природни нарушения /ветровали и каламитети на площи заемащи над 50% от съответната ГФС/. 

Приблизително 160 до 230 години са нужни, за да се формира гора със характеристики на гора във фаза на старост. Трансформацията от зрели гори към гори във фаза на старост е постепенна и продължителността й зависи много от дървесния състав (видовете достигат за различно време пределна физиологична възраст), условията на месторастене (периодът е по-кратък на добри месторастения, отколкото на бедни) и първоначалната структура на насажденията (при хомогенна структура е по-бавно в сравнение с хетерогенната).
    - Семепроизводствени насаждения – определени с протокол от 12.03.2012 г. на Горска семеконтролна станция – гр. София – отдели и подотдели с № № 31 и; 35 л; 65 ю; 217 ж; 71 з; 83 л - с обща площ – 44,5 ха.
   - Географска култура – определена с протокол от 12.03.2012 г. на ГСС – гр. София с отдели и подотдели – 31 и; 156 ф, с обща залесена площ – 5,6 ха.

ПРЕПОРЪКИ И УКАЗАНИЯ ЗА МОНИТОРИНГ НА ВКС 3

Мониторингът на тези ГВКС включва извършване на периодични наблюдения и анализ на състоянието на вида гора, чрез теренни наблюдения и разработване и прилагане на отделна програма за всеки вид гора.
1. Програмата за мониторинг трябва да бъде разработена със стандартни оперативни процедури, които да включват ясни индикатори, подходящи за целите на стопанисване. Тя се провежда поне веднъж годишно. Ако е необходимо сезонно отчитане мониторинга може да се прилага по-често, т.е. ако в горскостопанската единица настъпват значими събития само през определени месеци. 

2. При теренната работа да се извършва наблюдение на показатели като жизненост на отделните дървета, структура на насаждението, здравословно състояние, наличие на дегенеративни процеси, честотата, размери и разположение на празните пространства, нивата на фрагментация, базовата територия, наличието на сукцесия и нейната посока и т.н. и/или интерпретация на дистанционно получени данни.

3. Трябва да се установят заплахите за видовете гори с ВКС 3 и доколко сериозни са те, и да се определят мерките, които трябва да се вземат за намаляването им.

4. За успешно прилагане на процедурите по мониторинг е необходимо обучение на персонала, участващ в горскостопанските мероприятия, което трябва да запознае всички с ограниченията предизвикани от наличието на ВКС и мерките за неговото опазване.

5. При извършване на мониторинга може да се окаже, че плановете за управление не отразяват реалното състояние на горите, заплахите и тенденциите. В такъв случай трябва да се потърси съвет от специалисти, които да определят дали има пропуски в плановете и дали досегашния модел на стопанисване е критичен за опазването на вида екосистема. При установяване необходимост от промяна към по-строг режим на стопанисване, териториите с наличие на ВКС 3 могат да бъдат включени  в План за действие за опазване на биоразнообразието в рамките на по-голям ландшафтен обект или могат да бъдат включени в защитени територии.
ВКС 4. ГОРСКИ ТЕРИТОРИИ, КОИТО ИЗПЪЛНЯВАТ ВАЖНИ ПРИРОДНИ ФУНКЦИИ В КРИТИЧНИ СИТУАЦИИ (НАПР. ЗАЩИТА НА ВОДОСБОРИ, КОНТРОЛ НА ЕРОЗИЯТА).

Тази ВКС се отнася до важните екологични функции на стопанисваната гора. Определени са следните компоненти:

· Гори представляващи единствени източници на питейна вода

· Гори от решаващо значение за водосбора
· Гори с решаващо противоерозионно значение
· Гори с пожарозащитни функции
· Гори с решаващо значение за земеделието и рибарството

ВКС 4.1 ГОРИ – ЕДИНСТВЕНИ ИЗТОЧНИЦИ НА ПИТЕЙНА ВОДА

 Таблица № 3. Списък на отдели и подотдели, определени като вододайна зона за ДГС Буйновци
	ДГС Буйновци
	Отдели

	Вододайна зона яз. „Йовковци” 
	Землище с. Буйновци: 55 /ДГТ-26,1 ха/; 62; 63-70; 71 а-и, 1-5; 72 а-г, 1, 2; 73; 74; 75 а-н, 1; 76-79; 80 а-м, 1, 2; 82 г-л; 83; 84; 85 а-и, 1; 97 з; 157-162; 187; 194; 211-214; 228-229

Землище с. Дрента: 1-48; 60; 126 б-ш, 1-4; 127 а-х, 1-6; 128-131; 189 а-с, 1; 190-192; 198-204; 207; 209-210

Землище с. Тодювци: 47-59; 61; 126 а; 132; 133 а-х1, 1, 2, 3; 134-144; 145 а-ш, 1, 2; 146-153; 154 з, л-у, ч, ш, щ, 3; 156; 173, 185-186; 188; 193; 195; 196; 197; 205-208; 226-227; 370




Вододайната зона е обявена с протокол от 14.12.76 г., одобрен на 16.11.1978 г. от Министерството на строежите и архитектурата и съгласувано с МГГП с писмо № 12300/20.10.1978 г. с обща площ 11 373,8 ха, от която залесена – 10973,0 ха и незалесена – 400,8 ха / ДГТ – 7781, 9 ха / и със Заповед № СОЗ-34/28.12.2004 г. на Директора на Басейнова дирекция „Дунавски район” /БДДР/ за учредяване на санитарно-охранителна зона на яз. „Йовковци”, предназначен за питейно-битово водоснабдяване.

ПРЕПОРЪКИ И УКАЗАНИЯ ЗА СТОПАНИСВАНЕ НА ВКС 4.1

1. Да се използват следните общи препоръки за лесовъдска намеса:

· Да се подпомага създаването и поддържането на смесени насаждения с неравномерна пространствена структура;

· Да се използват лесовъдски системи, осигуряващи постоянно покритие на горските територии във водосбора с гора;

· Пълнотата на насажденията във водосбора да не намалява под 0.5, но и да не е по-висока от 0.8, тъй като се увеличава процента на евапотранспирация;

· Забрана за използване на голи сечи;

· Зоните в непосредствена близост до водоизточниците изискват повече внимание, минимално нарушаване на земната повърхност при извоз на дървесина, дърводобив с много ниска интензивност или липса на такъв.

2. Трябва да се извършва обучение на персонала, който участва в горскостопанските мероприятия. Обучението трябва да запознае персонала с ограниченията, предизвикани от наличието на ВКС и мерките за опазване на тези стойности.

ПРЕПОРЪКИ И УКАЗАНИЯ ЗА МОНИТОРИНГ НА ВКС 4.1

Горските стопани трябва да използват мониторинга на водите, извършван от компетентните органи – РИОСВ, басейновите дирекции или водностопанските фирми.

	Каптажи
	Отдел и подотдел

	Каптажи с. Дрента
	17 г  

	Каптажи с. Багалевци
	146 о, 146 ССФ

	Каптажи с. Буйновци
	85 з; 187 о

	Каптажи с. Мийковци
	107 б, 90 б

	Каптажи с. Хъневци
	175 в1

	Каптажи с. Илаков рът
	125 а, 177 к


ВКС 4.2. ГОРИ С РЕШАВАЩО ЗНАЧЕНИЕ ЗА РЕГУЛИРАНЕ НА ВОДНИЯ ОТТОК ВЪВ ВОДОСБОРИТЕ

Таблица 4. Списък на отдели и подотдели, представляващи ВКС 4.2

	Гори отговарящи на определението за ВКС 4.2.
	Отдели и подотдели

	Точка 3. ЗГГФ представляващи горна граница на гората (ГГГ), определени по реда на ЗГ или попадащи в 200 метрова ивица под ГГГ;
	110 е, ж със залесена площ 10,0 ха


ПРЕПОРЪКИ И УКАЗАНИЯ ЗА СТОПАНИСВАНЕ НА ВКС 4.2

1. Планирането и провеждането на стопанските дейности в ГВКС следва да се съобразяват с поддържане и подобряване на ВКС 4.2.
2. Основна цел при стопанисване на горите, формиращи горната граница на гората е осигуряване на техните водоохранни и водорегулиращи функции, поддържането жизнеността и близки до естествените структури на тези специфични гори. Препоръчително е в този тип гори да не се извеждат лесовъдски мероприятия. В случаите, когато се налага провеждане на лесовъдски дейности, те трябва да имитират естествената динамика и възобновителни процеси на този тип гори. Необходимо е те да се планират и изведат по начин, които запазва естествената групова структура на насажденията. Подходящо е използването на групово-постепенната сеч при достигане на възобновителна зрялост. Дърводобивът се явява като последствие от постигането на основната цел. Не се допуска залесяване на естествени открити пространства, с изключение на случаите при които има вероятност от развитие на ерозионни процеси или големи природни нарушения (ветровали, снеговали, пожари и каламитети).

3. Да се осигури запазването на ключови елементи на биоразнообразието – мъртва дървесина, острови на старостта, дървета с хралупи, зони на спокойствие и т.н.
4. Поради опасността от ерозия, трябва да се използват технологични схеми и техника, осигуряващи минимално нарушаване на земната повърхност при извоз на дървесина.

5. След прекратяване на стопанските дейности се извършва рехабилитация на нарушените терени (напр. извозни горски пътища);

6. Препоръчва се провеждане на обучение на персонала, участващ в горскостопанските мероприятия, което трябва да го запознае с ограниченията, предизвикани от наличието на ВКС и мерките за неговото опазване.
ПРЕПОРЪКИ И УКАЗАНИЯ ЗА МОНИТОРИНГ НА ВКС 4.2

В мониторинга на ВКС 4.2. се включват параметри като здравословно състояние на гората, наличие и интензивност на ерозионните процеси, промени в структурата и състава на насажденията, количество и структура на мъртвата дървесина. Като допълнение се организира мониторинг на параметри, характеризиращи водорегулационните функции на гората, като динамика на лесистостта, ерозионните процеси, степен на повреди по крайречната растителност и др.

За определяне на отклонения в функционалността на тези гори може да се използва мониторинга на водите, извършван от компетентните органи – РИОСВ, басейновите дирекции или водностопанските фирми.
ВКС 4.3 ГОРИ С РЕШАВАЩО ПРОТИВОЕРОЗИОННО ЗНАЧЕНИЕ

    1. Гори с наклон над 30о
4 а, б; 7 а, б, в; 10 и, к, о, п; 11 и; 12 б, в; 16 ж, з; 17 г, д; 18 е, з; 19 л, м; 20 а, б, г-е; 21 ж, х, б1; 22 з, л, п; 23 а, б, д, и, к, л, о; 24 н; 25 о, п; 26 т, у, х, ч; 28 к-н; 29 к-м; 30 а, д, з, и, к, л; 32 а-в; 33 г, д; 34 г, е, ж, к, м; 35 б-ж, и, к, м, н, п; 36 а; 38 д, о-т; 39 б, н, о, п; 40 г, и, к-м, о, п; 41 л-н; 42 а, б, д-з, к, о, р-у; 43 в-ж, о; 44 а, з; 45 а, б, в, з; 46 ф; 47 в, е, з, л, о; 51 в; 58 ж-и; 59 к, л; 126 х; 128 б; 129 а, д, р, ю; 130 б, в, и; 131 ж, ц, ч, ш, а1, в1, и1; 132 з, к, а1, б1, з1; 133 е1; 136 а-е; 138 л, н; 139 в, д, е, з-л; 140 б, с; 148 к; 149 а, д, л, с-ф; 152 г, д; 156 г1, е1, ж1, з1, л1; 202 в, д; 204 д, л, м, н, п, с; 206 ф; 210; 55 о, п; 62 б, в, е-з, к, л; 63 б - з; 64 а, д, ж; 65 щ, ю, б1; 66 ж, з; 67 б-г, е, з, о, и1; 68 г, е, ж; 69 м; 70 г-ж; 71 и; 73 а; 74 в; 76 е, а1; 77 д, л; 78 х; 83 н; 85 г, з, и; 87 б, ж, з; 88 л; 90 п; 92 г, д, е, н; 93 в, г; 95 д; 98 а; 101 б; 103 ж, з, и; 104 б, д, е, з; 105 а-е; 106 з; 107 б, к, л; 108 б, г, д-н; 109 ж, и, к; 111 ж, 114 и; 115 а; 116 ж; 117 о; 125 в, д; 154 г, д, ф; 155 а-в, д-з, р, ш, а1; 163 м, с; 164 м; 166 р; 167 н, ч; 168 б, в; 169 и; 170 к; 171 г, д, ж, з; 172 г, е; 174 а, г, е, п; 180 в1, м1; 181 в, л; 183 х, ц; 187 а, е, л, м, о; 188 а, е, ж, м; 189 р; 191 в, е, о, т, у, д1; 194 и, к; 197 и, к; 198 г; 200 а, ж, и; 227 а, б, г, е, з, ш, ю; 228 о; 229 а, ч; 298 а; 211 г; 212 б, в, г, и, к, л; 215 б, в; 217 р; 218 к; 219 б, д; 220 д-и; 221 а, ж, з, и; 223 и, к, л; 301 б, г, е, р; 306 и; 316 а, в-д; 317 а-г, е; 318 а, г-е; 319 а; 320 а; 321 б, в, г, е, ж  

              2. Гори създадени по технически проекти за борба с ерозията – отдели: 157, 189 - площ 5,0 ха   
3. Нелесопригодни горски площи, обрасли с дървесна и храстова растителност- съгласно чл. 5, ал. 2 от ЗГ - подотдели 112 г; 167 ц; 174 л; 175 к, 223 г, е - обща незалесена площ 10,5 ха 

ПРЕПОРЪКИ И УКАЗАНИЯ ЗА СТОПАНИСВАНЕ НА ВКС 4.3
1. Стопанисването на гори, представляващи ВКС 4.3. трябва да е насочено към ограничаване опасността от развитие на ерозионни процеси.

2. Планирането и стопанските дейности в ГВКС се съобразяват с ВКС 4.3. Като общи препоръки за лесовъдска намеса могат да се посочат:

В горите с решаващо противоерозионно значение:

· Да се използват лесовъдски системи, осигуряващи постоянно покритие на горските територии с гора, като пълнотата на насажденията не се намалява под 0.5;

· Да се извеждат навреме отгледните мероприятия, особено в горските култури, за да се осигурят жизнеността и устойчивостта на насажденията;

· Когато пред насаждение от списъка на ГВКС 4.3 са поставени допълнително една или повече цели (напр. курортни гори), лесовъдските мероприятия трябва да постигнат баланс между тях, но като приоритет остава осигуряване на противоерозионната функция;

· Подпомага се създаването и поддържането на смесени насаждения с неравномерна пространствена структура;

· При много стръмни терени (31-45о) не се водят голи сечи и краткосрочно постепенни сечи;

· При каменливи и урвести терени (над 45о) да не се провеждат стопански мероприятия;
· При извеждането на сеч да се използват техника и технологии, с които в минимална степен се нарушава растителната и почвената покривка;

· При нужда се провеждат залесителни мероприятия, като с предимство се използва коренната горскодървесна растителност;

В горите с решаващо значение против формиране на срутища и сипеи:

· Не се допуска извеждането на сечи;

· Провеждат се мероприятия за подпомагане на допълнително настаняване на растителност;

· Предвиждат се мероприятия за заздравяване устойчивостта в основата на склона при водни течения (включва изграждането на технически съоръжения за формиране на профил на равновесие).

3. Да се определят и картират пътищата и временни складове, които имат нужда от рехабилитация. След провеждането на дърводобива задължително се извършват необходимите възстановителни мероприятия, съобразно нарушенията на терена.

4. Да се разработят планове или правила за рехабилитация на нарушени или други територии, заплашени от ерозия и/или, в които мониторингът показва повишени нива на ерозия.

5. Препоръчва се провеждане на обучение на персонала, участващ в горскостопанските мероприятия, което трябва да го запознае с ограниченията предизвикани от наличието на ВКС и мерките за неговото опазване.
ПРЕПОРЪКИ И УКАЗАНИЯ ЗА МОНИТОРИНГ НА ВКС 4.3
1. Препоръчително е да се осъществят контакти и консултации със специалисти от РИОСВ.

2. За горите с решаващо противоерозионно значение да се извършва два вида мониторинг – краткосрочен и дългосрочен:

· краткосрочен – наличие на прояви на съвременна ерозия (засегната площ). Наблюдение – всяка година;

· дългосрочен – правят се измервания на мощността на почвения профил и мъртвата горска постилка (МГП). Наблюдение – през 10 г.

3. За горите с решаващо значение против формиране на срутища и сипеи се отчита динамиката на следните параметри:

· При формиран сипей се отчита обема на отложените материали;

· Площна динамика на свлачището;

· Площна (обемна) динамика на зоната на разрушаване;

Наблюденията се извършват всяка година.
ВКС 5. ГОРСКИ ТЕРИТОРИИ, С РЕШАВАЩО ЗНАЧЕНИЕ ЗА ОСИГУРЯВАНЕ ОСНОВНИТЕ НУЖДИ НА МЕСТНОТО НАСЕЛЕНИЕ (ПОМИНЪК, ПРЕПИТАНИЕ, БИТОВИ НУЖДИ, ЗДРАВЕ ) 

Тази ВКС се различава от биологичните и екологични стойности по участието на местните общности в ползването и управлението на гората. При определянето и трябва да се оцени потенциалната зависимост на местното население от ресурсите, които им дава гората.
Една гора може да има статут на гора с ВКС, ако местните общности получават от нея жизненоважни горива, храни, фураж, лекарства, или материали за строителството, без да имат леснодостъпни алтернативи за тяхното набавяне. В такива случаи високата консервационна стойност изрично се определя като една или повече от тези основни потребности. Ако хората от някоя общност получават приходите си единствено от дадена гора и нямат алтернативен източник на доходи, то тази гора има ВКС.

Съгласно националното ръководство за определяне на ГВКС, в България следните ресурси могат да характеризират ВКС 5, според нивото на зависимост на местното население от тях, наличието на лесно достъпни заместители и взаимодействието с други ВКС:

- Дърва за огрев и битови нужди

- Паша и фураж – сено и листна маса

- Гъби

- Други недървесни продукти – лечебни растения, горски плодове, охлюви, продукти от лов и други (недървесни горски продукти, с които може да се търгува, включително  уловени животни, смоли, плодове, и т.н.)

- Водоснабдяване (вода за пиене и за всекидневни нужди – виж ВКС 4.1) 

ДГС Буйновци е устроено върху част от община Елена, обхващаща 5 землища. Общата площ на стопанството е 16 977 ха, ДГТ – 12484 ха, общински -2148 ха, частни – 2305 ха и друга собственост – 36 ха.
Социалните функции на горите на територията на ДГС Буйновци са големи и от особено значение за местното население по всички точки от определението за ВКС 5, но съгласно изискванията за тази категория и от получените мнения и данни на местните власти и заинтересованите страни, може да се направи извода, че няма критична зависимост и безалтернативност на местното население по отношение на посочените елементи на ВКС 5.

ВКС 6. ГОРСКИ ТЕРИТОРИИ, С РЕШАВАЩО ЗНАЧЕНИЕ ЗА СЪХРАНЯВАНЕ КУЛТУРНИ ЦЕННОСТИ И ТРАДИЦИИ, РЕЛИГИОЗНА И ЕТНИЧЕСКА ИДЕНТИЧНОСТ 

Една гора може да се обяви за ГВКС, ако притежава или осигурява стойности, без които местната общност би претърпяла драстична промяна в културата, или за които общността няма алтернатива. Съгласно нормативната уредба в страната около 40 000 обекта на културно-историческото наследство в България имат статут на паметник на културата. Част от тях попадат в гори или са тясно свързани с горски територии. 

Такива ГВКС в България, съдържащи ВКС 6, са всички:

1. Гори и земи от горския фонд попадащи в 500 м ивица около манастирите;

2. Гори или земи от горския фонд попадащи в 100 м ивица около параклиси, оброчища, аязма, текета, определени по приложения списък в Приложение 7 и при консултации с местните хора;

3. Гори или земи от горския фонд попадащи в границите на паметниците на културата или в техните охранителни зони, определени по реда на Закона за Паметниците на Културата (ЗПК);

4. Гори или земи от горския фонд попадащи в ивица от 100 м около територии, традиционно свързани с провеждането в тях на събори, надпявания и други мероприятия, носещи стойност за съхраняване на културното наследство и националните традиции посочени в приложения списък по Приложение 7.
   1. Курортни гори и територии – определени с протокол от 13.11.74 г., одобрен от Министерството на горите и опазването на природната среда – отдели и подотдели: ДГТ - 97 е, л, н-с, ж1, з1, т. 2 - с обща площ 35,2 ха.

ПРЕПОРЪКИ И УКАЗАНИЯ ЗА СТОПАНИСВАНЕ НА ВКС 6

Да не се планират и провеждат мероприятия, които водят до промяна на ландшафта, облика на местностите и понижаване стойностите на гората като ВКС 6 (напр. голи сечи,  краткосрочно - постепенни сечи, възобновителни сечи с голяма интензивност). Особено внимание трябва да се обърне на запазване и по възможност подобряване на естетическите и защитни функции на гората (запазване на мъртви стоящи и лежащи дървета, живи единични и групи дървета с интересни интериорни качества, дървета с хралупи, стари дървета). През  туристическите сезони и периодите на провеждане на традиционните събори, панаири или културни, исторически, религиозни мероприятия на местното население, в отделите на провеждането им да не се извършват дърводобивни, извозни и други горскостопански дейности, нарушаващи духа и спокойното протичане на мероприятията.
ПРЕПОРЪКИ И УКАЗАНИЯ ЗА МОНИТОРИНГ НА ВКС 6
Веднъж на 2 години да се извършва консултация с местната власт, населението, културните и туристически организации за проверка дали определените ГВКС запазват значимостта си съгласно определението за ВКС 6, както и за поява и описване на нови ГВКС на територията на ДГС  Буйновци. 

Ежегодно да се извършва контрол по дейностите предвидени в ГСП, като те се съобразяват с препоръките и указанията за стопанисване на определените ВКС 6.
Списък на подотделите, попадащи в защитени зони по НАТУРА 2000
В обхвата на защитена зона „Твърдишка планина” попадат отдели и подотдели №№ 71 ж, 1; 72 а-в, 1, 2; 73; 74; 75 е-л; 80 е, ж, к, л, 2; 82 г-л; 83; 84; 85 а-и, 1; 86 а-и, 1, 2; 87; 88 б-м, 2-4; 91 б-ж, 1, 2; 92; 93; 94; 95; 96 к, н-р, 2, 3, 4; 97 у, ф, ч, ш; 99 с-а-1, 3, 4; 100 р, с; 101 – 114; 115 а, з, и, к, о, п, т, у, ф, х, ч, ш, щ, 2-7; 116 г-м; 117 б-в; 213; 214; 215 а-в, 1; 216 ж, з, и; 217; 218 д-л, 1, 2, 3; 219; 220 - 223; 224 б-е, к, л, м; 297; 298 а-ж, к, 1; 299; 320; 321 - с обща площ 2658,5 ха, от която залесена площ 2601,8 ха и незалесена площ 56,7 ха.

